Sensationsholdet Mors-Thy kan fortsat gøre sig håb om at komme i DM-finalen i herrehåndbold. Torsdag eftermiddag havde træner Jan Paulsens mandskab tidligt i anden halvleg gæsterne fra Aalborg Håndbold alvorligt på hælene, men spørgsmålet er, om Mors-Thys sejr på 25-23 er nok. Trods nederlaget har Aalborg Håndbold et udmærket udgangspunkt før returkampen på søndag i et udsolgt Gigantium i Aalborg. Aalborg Håndbold kom bedst fra start med en 5-2-føring i første halvleg, hvor Kristian Kjelling var en dominerende skikkelse i angrebet. Mors-Thy havde til gengæld fint styr på gæsternes øvrige offensiv, og hjemmeholdet viste, at klubben spiller med selvtillid. Trods en lang scoringspause ved stillingen 8-9 forsøgte holdet sig med et frækt vip ind til Marcus Mørk, som dog misbrugte på Aalborg-målmanden Ole Erevik. Erevik havde tidligt i kampen afløst svenske Johan Sjöstrand, som senere kom på banen igen. Efter at Asbjørn Madsen i sidste sekund havde scoret til pausestillingen 12-12, gik hjemmeholdet amok i begyndelsen af anden halvleg. Her blev Aalborg Håndbold nærmest kørt over, og Mors-Thy bragte sig foran 20-15. Mors-Thys målmand Søren Pedersen fik pillet en del afslutninger fra Kristian Kjelling, og hjemmeholdets offensiv blomstrede. Gæsterne fik hentet en smule ind før den hektiske afslutning på kampen, der blev præget af en del fejl fra begge hold.

Referat:
Mors-Thy førte med fem mål mod Aalborg Håndbold, som dog fik begrænset nederlaget i den første DM-semifinale.